বর্ষবরণের রাতে দিঘার হোটেলে হুলুস্থুল! কী এমন ঘটল?

দিঘা: ফের একবার খবরের শিরোনামে সৈকতনগরী দিঘা (Digha)। বর্ষবরণের রাতে (New Year Night) এক নববধূর রহস্যমৃত্যু (Suspicious Death) নিয়ে তোলপাড় চলছে নিউ দিঘার একটি হোটেলে (Hotel)। সূত্রের খবর, পশ্চিম বর্ধমানের হিরাপুর এলাকার গৃহবধূ প্রীতি কর (১৯) তাঁর স্বামী প্রীতম ঠাকুরের সঙ্গে দিঘায় বেড়াতে এসেছিলেন। কিন্তু তাঁদের এই আনন্দযাত্রা পরিণত হল এক মর্মান্তিক ঘটনায়। জানা গিয়েছে, মঙ্গলবার রাত আড়াইটে নাগাদ হোটেলের ঘর থেকে চিৎকার ও কান্নার শব্দ পান হোটেল কর্মীরা। ঘটনাস্থলে গিয়ে দেখা যায়, প্রীতি কর অচৈতন্য অবস্থায় বিছানায় পড়ে আছেন। দ্রুত তাঁকে হাসপাতালে নিয়ে যাওয়া হলে চিকিৎসকেরা তাঁকে মৃত বলে ঘোষণা করেন।

পুলিশ সূত্রে জানা গিয়েছে, মহিলার গলায় ফাঁসের চিহ্ন রয়েছে। স্বামী প্রীতম জানিয়েছেন, পারিবারিক বিষয় নিয়ে কথা কাটাকাটি চলাকালীন তিনি রেগে ঘর থেকে বেরিয়ে যান। পরে ফিরে এসে স্ত্রীকে ঝুলন্ত অবস্থায় উদ্ধার করেন। মৃতের পরিবার সূত্রে জানা গিয়েছে, মাত্র ছয় মাস আগে প্রীতি ও প্রীতমের বিয়ে হয়েছিল। দিন কয়েক আগে তাঁরা দিঘায় আসেন। তখন সবকিছু স্বাভাবিক ছিল বলে জানিয়েছেন হোটেলের কর্মীরা। তবে মঙ্গলবার রাতে কী এমন ঘটল যা প্রীতিকে চরম সিদ্ধান্ত নিতে বাধ্য করল? সেটা নিয়ে ঘনাচ্ছে রহস্য।

আরও পড়ুন: মুখে ফাটল চকোলেট বোমা! রহস্যমৃত্যু যুবকের, আত্মহত্যা?

প্রীতির দেহ ময়নাতদন্তের জন্য কাঁথি মহকুমা হাসপাতালে পাঠানো হয়েছে। ময়নাতদন্তের রিপোর্ট হাতে এলে মৃত্যুর সঠিক কারণ জানা যাবে। ইতিমধ্যেই স্বামী প্রীতম ঠাকুরকে জিজ্ঞাসাবাদ করেছে পুলিশ। তাঁর আসানসোলের হিরাপুর এলাকায় একটি সেলুনের দোকান রয়েছে। প্রীতির মৃত্যুসংবাদ তাঁর বাপের বাড়িতে পৌঁছে দেওয়া হয়েছে। পরিবারে শোকের ছায়া নেমে এসেছে। তাঁরা অভিযোগ তুলেছেন, স্বামীর সঙ্গে বিবাদের কারণেই প্রীতি আত্মঘাতী হয়েছেন। পুলিশ পুরো ঘটনার তদন্ত শুরু করেছে।